Temaet er cirkus og materialet er mel og diverse andre bageingredienser.

Ronnie Nielsen, bagermester fra KonditorBageren på Kridthøj Torv i Højbjerg, er blevet udvalgt til at skulle deltage i de uofficielle verdensmesterskaber i München.

Tilbage i 2012 vandt han de nordiske mesterskaber i selskab med to andre danskere, og nu forsøger han sammen med en af dem at vinde VM-guldet, når han skal i kamp i det tyske mandag 14. september.

“Vi vinder selvfølgelig. Ej, det ved jeg ikke, om vi gør, men hvis ikke vi kommer i top fem, så bliver jeg skuffet,” siger den 36-årige bagermester fra Højbjerg.

Ham og makkeren Dan Christensen har valgt at bygge deres bagværk op omkring Dumbo og musen Timothy og på den måde skabe en rød tråd, hvilket de havde succes med for tre år siden.

“Vi kører efter samme princip som den gang - vi samler det, så hele bordet er en historie, og vi laver et stort cirkustelt, hvor det hele kommer ud af,” fortæller Ronnie.



En hård omgang træning

Foruden de cirka 70 timer, som han arbejder i bageriet i forvejen, kommer han til at have trænet omkring 150 timer, når konkurrencen er i gang, og han vil på det tidspunkt have lavet Dumbo 10-15 gange for at få de mindste detaljer finjusteret.

“Japan og USA er normalt gode, og især Japan er dygtig til detaljerne. De plejer at komme i god tid og øve i selve det bageri, konkurrencen foregår i, så det skulle ikke undre mig, hvis de allerede er kommet til München. Imodsætning til os, så bliver de købt fri til det, så de kan koncentrere sig 100 procent om det, men det kan vi ikke. Vi skal også passe vores arbejde imens,” forklarer Ronnie Nielsen, men det får ham dog ikke til at tvivle på, at ham og makkeren har gode vinder-chancer.

De er ellers 100 træningstimer bagud, da de har været ramt af ferie i deres bagerier, men de knokler videre, for der er intet, der må være overladt til tilfældigerne, når først konkurrencen er i gang.

“Vi har en god fornemmelse af, at vi kan præstere. Jeg tror på det, og gjorde jeg ikke det, var der ingen grund til at tage af sted, for det har kostet os så mange timer,” siger Ronnie med et smil.



Forskellige værker

Til konkurrencen skal deltagerne levere småt brød, stort brød og 'danish pastry,' der er wienerbrød. Derudover bliver der kigget på showdelen og helhedsindtrykket. Konkurrencedeltagerne kan opnå maksimum 20 point i hvert punkt, og foruden den samlede vinder, bliver den bedste inden for hver kategori også kåret.

“Vi skulle gerne vinde i kategorien bedste wienerbrød, men nu må vi se. Det kan være, at de andre kommer med noget nytænkning, og det er heller ikke danske dommere,” siger han med et grin.



Et stort pres

Selv om Ronnie er udpræget konkurrencemenneske, er han stadig nervøs, når det går løs.

“Hvis en dommer går forbi mig under konkurrencen, så ryster mine hænder. Jeg er meget autoritetstro, men det lægger også et vist pres på mig, og sidste gang gik det jo godt,” siger Ronnie, der har deltaget i konkurrencer, siden han blev udlært, og altså nu går efter VM-guldet.









































